CELEX: C2005/330/59
Language: el
Date: 2005-12-24 00:00:00
Title: Υπόθεση T-385/05: Προσφυγή που ασκήθηκε στις  21 Οκτωβρίου 2005  στο πλαίσιο της διαφοράς — S Transnáutica κατά Επιτροπής

24.12.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 330/24
            
         Προσφυγή που ασκήθηκε στις 21 Οκτωβρίου 2005 στο πλαίσιο της διαφοράς — S Transnáutica κατά Επιτροπής
   (Υπόθεση T-385/05)
   (2005/C 330/59)
   Γλώσσα διαδικασίας: η αγγλική
   Διάδικοι
   
      Προσφεύγουσα: Transnáutica — Transportes e Navegação, SA (Matosinhos, Πορτογαλία) [εκπροσωπούμενοι από τους δικηγόρους: C. Fernández Vicién, I. Moreno-Tapia, D. Ortigão Ramos, B. Aniceto Silva]
   
      Καθής: Επιτροπή των Ευρωπαϊκών Κοινοτήτων
   Αντικείμενο
   
               —
            
            
               Ακύρωση της αποφάσεως της Επιτροπής της 6ης Ιουλίου 2005 (process REM 05/2004) σχετικά με διαδικασία διαγραφής και επιστροφής τελωνειακών δασμών·
            
         
               —
            
            
               καταδίκη της Επιτροπής στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα είναι πορτογαλική εταιρία ασχολούμενη, κυρίως, με μεταφορές φορτίων. Το 1994 μια άλλη πορτογαλική εταιρία απέστειλε ορισμένα εμπορεύματα καπνού και αιθυλικής αλκοόλης από την Πορτογαλία σε χώρες που ήσαν τότε εκτός της Κοινότητας βάσει της διαδικασίας της εξωτερικής κοινοτικής διαμετακομίσεως. Στο πλαίσιο αυτών των αποστολών εμπορευμάτων, η προσφεύγουσα δηλώθηκε ως κύριος υπεύθυνος σύμφωνα με το άρθρο 96 του Κοινοτικού Τελωνειακού Κώδικα (ΚΤΚ). Αργότερα προέκυψε ότι, στην πραγματικότητα, η προσφεύγουσα, στο πλαίσιο της διαχειρίσεώς του, αγνοούσε πλήρως αυτές τις συναλλαγές, δεδομένου ότι ένας από τους υπαλλήλους της είχε ενεργήσει δολίως, χρησιμοποιώντας, κατά παράβαση εσωτερικών οδηγιών, το εγγυητικό πιστοποιητικό της προσφεύγουσας.
   Εφόσον δεν υπήρχαν αποδείξεις ότι τα εν λόγω εμπορεύματα είχαν φθάσει στο τελωνειακό γραφείο του προορισμού τους, ζητήθηκε από την προσφεύγουσα, ως κύριο υπεύθυνο, να καταβάλει τους σχετικούς δασμούς. Στη συνέχεια, η προσφεύγουσα υπέβαλε αίτηση βάσει του άρθρο 239 ΚΤΚ για επιστροφή και διαγραφή αυτών των οφειλών, ισχυριζόμενος ότι, καθώς δεν γνώριζε τις αυθαίρετες ενέργειες του υπαλλήλου της, δεν είχε ανάμιξη σε καμία δόλια ενέργεια, ότι είχε συνεργασθεί με τις αρχές και ότι, επιπλέον, οι πορτογαλικές τελωνειακές αρχές ουδέποτε την είχαν ενημερώσει σχετικά με τις υποψίες τους για διάπραξη απάτης σε σχέση με τις εν λόγω συναλλαγές. Η αίτηση αυτή απορρίφθηκε με την αμφισβητούμενη απόφαση.
   Προς στήριξη των ισχυρισμών της, η προσφεύγουσα διατείνεται ότι η Επιτροπή έχει παραβεί ουσιώδεις διαδικαστικές προϋποθέσεις, δεδομένου ότι παρέλειψε να διαβουλευθεί με την επιτροπή τελωνείων, ενώ, σε απώτερο στάδιο, ζήτησε απλώς από την προσφεύγουσα να παρέμβει στη διαδικασία. Η προσφεύγουσα προβάλλει επίσης πρόδηλη εκ μέρους της Επιτροπής πλάνη εκτιμήσεως των σχετικών πραγματικών περιστατικών καθώς και παράβαση του καθήκοντός της να αιτιολογεί τις αποφάσεις της. Στη συνέχεια, η προσφεύγουσα αναφέρεται σε προβαλλόμενες παραβιάσεις των αρχών της χρηστής διοικήσεως καθώς και στην προσβολή των δικαιωμάτων της άμυνας για το λόγο ότι η Επιτροπή παρέλειψε να εξετάσει με προσοχή και αμεροληψία όλες τις πτυχές της υποθέσεως. Τέλος, η προσφεύγουσα προβάλλει παραβίαση της αρχής της αναλογικότητας, εφόσον η αρχή αυτή δεν εφαρμόστηκε ακόμα και όταν η Επιτροπή και οι πορτογαλικές αρχές άρχισαν να διενεργούν έρευνα προκειμένου να ανακαλύψουν εάν οι εν λόγω πράξεις συνιστούσαν λαθρεμπόριο.